פרצ'ין

**פרצ'ין** (בפרסית: **پارچین**) הוא בסיס צבאי איראני, הממוקם כ-32 קילומטרים דרומית-מזרחית לטהראן. בבסיס, שמוגדר כבסיס סודי, מפותחות טכנולוגיות טילים וכטב"מים מתאבדים, לצד טכנולוגיות גרעין. האתר נקשר שנים ארוכות לפרויקט הגרעין האיראני, ובמיוחד לפיתוח מנגנון ההדק של פצצה גרעינית, האחראי לפיצוץ ליבת האורניום. האתר שימש לפיתוח חומרי נפץ מתקדמים ולביצוע ניסויים רגישים במסגרת התוכנית החשאית לפיתוח נשק גרעיני פרויקט ״אמאד״. בנוסף, מתנהל באתר ייצור ואחסון של ראשי קרב, מנועים ומערכות שונות עבור מערכי הטילים והחימוש.

בתחילת פעילותו, בסיס פארצ'ין היה מפעל לכימיקלים וחומרי נפץ, שהוקם על ידי הגנרל מחמוד מיר-ג'לאלי. המפעל הוקם על ידי מפעלי סקודה מצ'כוסלובקיה בשנת 1935, כחלק מיוזמה לבניית תעשייה מקומית לייצור ארטילריה וטנקים. בתחילת 1997 דווח כי המכון האווירו-הידרודינמי המרכזי של רוסיה חתם על חוזה לבניית מנהרת רוח במקום, עבור מתכנני טילים איראנים ורוסים, בכדי לשפר את טיל השיהאב-3.

לפי דו"ח של הסוכנות הבינלאומית לאנרגיה אטומית שפורסם ב-2011 המקום משמש לניסויים בחומרי נפץ האחראים לפיצוץ ליבת האורניום. וכי לפי ההערכות מפותח במקום ראש קרב גרעיני המיועד לטיל שיהאב-3. במהלך מבצע ״ימי תשובה״ האתר הותקף על ידי צה״ל.

במהלך 2025 בוצעו עבודות שיקום באתר. במהלך מבצע שאגת הארי האתר הותקף שוב

## היסטוריה - הקמה ופעילות
ב-13 בינואר 2005 פקחי הסוכנות הבינלאומית לאנרגיה אטומית (סבא"א) הורשו לבקר בפרצ'ין, כצעד בונה אמון. בנובמבר 2005 הם ביקרו במקום שוב. בנובמבר 2007 אירע פיצוץ במחסן שבבסיס. לוחמי אש כיבו את השרפה שפרצה. ארבעה אנשים נפצעו בתקרית. בסוף שנת 2011, הסוכנות הבינלאומית לאנרגיה אטומית מסרה כי באתר מתקיימות עבודות גינון נרחבות, ועבודות הריסה ובנייה.

בנובמבר 2011 הודיעה הסוכנות הבינלאומית לאנרגיה אטומית כי בידיה מידע אמין לפיו בפרצ'ין מתבצעות פעילויות שמטרתן פיתוח נשק גרעיני. בפברואר 2012 ביקשה סבא"א לבקר שוב בפארצ'ין, אך איראן סירבה לאפשר זאת. ב-8 במרץ 2012, ארצות הברית, בריטניה, צרפת, גרמניה, רוסיה וסין קראו לאיראן לאפשר לפקחי האו"ם לבקר בפרצ'ין.בתחילת אוקטובר 2014, דיווח הניו יורק טיימס על חששות לחבלה כתוצאה מפיצוץ שהתרחש באתר, בו נהרגו שני אנשים.

ביולי 2015, הועלו טענות כי במתחם הצבאי התקיימה פעילות הקשורה לנשק גרעיני, בתגובה, משלחת איראן באו"ם טענה כי לא מתקיים ייצור נשק גרעיני באתר. ב-20 בספטמבר 2015 מנכ"ל סבא"א יוקיה אמאנו ביקר בפרצ'ין, יחד עם מנהל הבטיחות טרו ורג'ורנטה, כדי לקבל הבהרות בנוגע לפעילות הגרעינית באתר. למחרת, אמאנו הצהיר כי התוצאות מהדגימות שנלקחו על ידי האיראנים והועברו לסבא"א "משביעות רצון". מומחי סבא"א לא נכחו פיזית במהלך הדגימה, אך אמאנו אמר כי ההליך עומד ב"קריטריונים מחמירים של הסוכנות" המבטיחים את "שלמות תהליך הדגימה ואת האותנטיות של הדגימות".ממוזער|הבסיס הצבאי פארצ'ין בשנת 1998|295x295 פיקסלים

## הוכחות לפיתוח נשק גרעיני
ביוני 2016 חוקרי סבא"א דיווחו ל"וול סטריט ג'ורנל" כי מצאו בדצמבר 2015 עקבות של אורניום במתקן פארצ'ין, ובכך קבעו את העדות הפיזית הראשונה לתוכנית של ייצור נשק גרעיני באתר. בשעות הבוקר המוקדמות של 26 ביוני 2020, אירע פיצוץ סמוך לבסיס הצבאי בפארצ'ין. לדברי דובר משרד ההגנה דאווד עבדי, הסיבה הייתה "דליפת גז" ב"מתקן אחסון גז" ליד הבסיס. למחרת, פרסמה סוכנות הידיעות AP, תצלומי לוויין המראים סימנים של אזור שחור המשתרע על פני שטח גדול בגבעות הממוקמות ליד מתקן התחמושת, מפעל טילי שיוט בבסיס הטילים חוג'יר, וכן עדות לפיצוץ ואש שהאירו את שמי הלילה לפני כן בטהראן. ב-29 ביוני, נכתב בניו יורק טיימס כי הפיצוץ התרחש בפרצ'ין, עקב כך שצילומי לוויין הראו כי הפיצוץ התרחש במתקן טילים סמוך.

בתקיפה הישראלית באוקטובר 2024 הבסיס נפגע.

ביוני 2025, דווח כי המתחם נפגע בתקיפות צבאיות שהתקיימו במסגרת מבצע עם כלביא. לפי דו"ח של המרכז למידע לביטחון לאומי, ביוני 2025 נצפתה יציקת יסודות באזור והכנה של הקרקע לבנייה מחודשת. ב-5 במרץ 2026, במהלך מבצע שאגת הארי, הותקף המתקן ולפי הדיווחים הוא הושמד.

## פיתוח ושיקום המתחם
באתר פעלו שני מבנים מרכזיים שנקשרו לפרויקט הגרעין האיראני, שכונו "טלגן 1" ו"טלגן 2". במבנה הראשון, שבו ביקרה הסוכנות הבין־לאומית לאנרגיה אטומית בשנת 2015, פעל מתקן גדול לניסויים. המבנה השני, "טלגן 2", היה קטן יותר ושימש לניסויים הקשורים למנגנון הפצצה. מידע על מבנים אלה נחשף, בין היתר, ב"ארכיון הגרעין" שנתפס בידי המוסד. פעילות הפיתוח בתחום זה של התוכנית הגרעינית האיראנית כונתה לעיתים "קבוצת הנשק", ונחשבה לאחד החלקים החשאיים ביותר של התוכנית.

## קישורים חיצוניים
שימש לפיתוח יכולות גרעין: כל מה שידוע על מפעל פרצ'ין שניזוק בתקיפה הישראלית באתר ישראל היום, 27 באוקטובר 2024.

## הערות שוליים

קטגוריה:תוכנית הגרעין האיראנית: אתרים
קטגוריה:איראן: תעופה צבאית
קטגוריה:פרובינציית טהראן